
החינוך החרדי

היו"ר מלי פולישוק-בלוך:

	בישיבה שהתקיימה לפני שבועיים, דיברנו על מגזרים שונים בחינוך ואז עלה הנושא של החינוך החרדי לגווניו. חשבתי שיהיה נכון לקיים דיון רחב יותר על החינוך החרדי. המטרה כרגע אינה להחליט על איחוד או לא איחוד. אני מודה שאני לא מספיק מכירה את החינוך החרדי, מעבר למה שנאמר בתקשורת ומה שאני שומעת מחברי חבר הכנסת רוני בריזון. מתפקידי כיו"ר הוועדה אני רוצה לשמוע מה קורה במגזר זה, כפי שצריך להתייחס למגזרים אחרים.

משה גפני:

	אני מציע שתקיימי סיור במוסדות. 

היו"ר מלי פולישוק-בלוך:

	אני אשמח. כל ילד הוא ילד וילדה היא ילדה ולכולם מגיעה הזדמנות שווה. אנחנו חלוקים על איך מגיעים להזדמנות שווה והאם אנחנו לא מקפחים כך או אחרת את הילדים,  בבואנו לחנכם בדרך כזו או אחרת. אני יכולה לומר לך שבגלל שהנושא לא טופל כמו שצריך, בגלל שאתם לא מוכרים, מוכרים לא רשמיים, ויש מוסדות מסויימים שקשורים אליכם שהם גם לא מוכרים, אז אני חושבת שזה גורם עוול לילדים משום שהם לומדים לא בתנאים ובסטנדרט שאנו רוצים שילד במדינת ישראל במאה העשרים ואחת ילמד. זה מהצד של התשתית. 

משה גפני:

	יש בזה היבט חשוב מאוד.

היו"ר מלי פולישוק-בלוך:

	תכף תשמע את הצד השני. 

משה גפני:

	אולי נעצור בזה. 

משולם נהרי:

	 אני רוצה לחלוק עלייך.

היו"ר מלי פולישוק-בלוך:

	תן לי רק להשלים, שני משפטים, ואחר כך תדבר כמה שאתה רוצה. 

משולם נהרי:

	 אני רוצה להציע משהו.

היו"ר מלי פולישוק-בלוך:

	 בסדר, אבל אני באמצע משפט. כפי שאני טוענת שכל הילדים שווים וכולם צריכים הזדמנות שווה, אנחנו, לשיטתנו, חושבים שילד צריך לקבל הזדמנות שווה כדי שיהיו לו  הכלים להיות בוגר בעולם או במדינה מודרנית שבה הוא חי. נדהמתי לשמוע לפני שבוע, כששמעתי ש- 662 בתי ספר, ביוזמתם, אינם מחוברים למחשב בכלל, וכמעט כולם שייכים לבתי ספר של החינוך העצמאי.

משה גפני:

	את מתכוונת שאינם מחוברים לאינטרנט.

היו"ר מלי פולישוק-בלוך:

	לא לאינטרנט, שאין להם מחשב, כך אמרו לי. 

משה גפני:

	אין מספר כזה בחינוך החרדי.

משולם נהרי:

	היא מתכוונת באופן כללי לכל המגזר החרדי. 

משה גפני:

	בטח שיש, יחד עם ש"ס.

הרב אברהם לייזרזון:

	היא מתכוונת גם למוסדות פטור.
	
לבנה אברמוביץ:

יש 200 בתי ספר יסודיים של החינוך החרדי, יש 100 בתי ספר של מעיין החינוך התורני. יש כ-180 של בית יעקב, כ-450 בתי ספר על-יסודיים - - 

משה גפני:

	אין 600 מוסדות. בחינוך העצמאי, לפי דעתי, כולם מחוברים למחשב. מעיין החינוך התורני אני חושב שגם הם מחוברים. 

הרב אברהם לייזרזון:

	הם מתכוונים גם לישיבות קטנות.

	היו"ר מלי פולישוק-בלוך:

	אפשר לבדוק את זה. לא המצאתי את הנתון. הגורמים הרשמיים במשרד החינוך שעוסקים בנושא מחשוב אמרו ש-662 מוסדות חינוך אינם מחוברים למחשב. כך נאמר לנו כאן ביום רביעי שעבר, ורובם ככולם מהחינוך החרדי למיניו, אני לא יודעת איזה מהם. מכל השכבות, מגן ילדים ועד התיכון.

משה גפני:

יש פה טעות. החינוך העצמאי ומעיין החינוך התורני מחוברים כולם למחשב.

היו"ר מלי פולישוק-בלוך:

	 טוב, צריך לבדוק את הנתון הזה. 

משולם נהרי:

	היא מדברת על חדרי מחשבים.

לבנה אברמוביץ:

	אני סבורה שמדובר בסדר גודל של 350. 

היו"ר מלי פולישוק-בלוך:

	ישיבה זה מוסד חינוכי.

משולם נהרי:

	אולי מישהו רוצה לתרום?

משה גפני:

	 מה? לתרום מחשבים?

משולם נהרי:

	 כן.

משה גפני:

	 אני הולך להציע לכם, גם למעיין החינוך התורני וגם לחינוך העצמאי להתנתק בכלל מהמחשבים. 

היו"ר מלי פולישוק-בלוך:

	ח"כ גפני, אתה מציע להתנתק מהחשבים, אבל אני אומרת שבעולם המודרני מחשב הוא בדיוק כמו ספר וכלי כתיבה.

הרב אברהם לייזרזון:

	יש לנו מחשבים אבל בפיקוח עצמאי.

היו"ר מלי פולישוק-בלוך:

	אני טוענת שבדיוק כפי שמגיע לתלמידים בחינוך החרדי ההזדמנות, הם צריכים ללמוד את הדברים הרלוונטיים לעולמנו. זאת הנקודה: האיזון בין ההשקפות שלי לשלכם. צריך למצוא את האיזון הנכון, כדי שתוכלו ללמד את אותם לשיטתכם, אבל מתוך התאמה לתקופתנו. מצד שני, כמובן, צריך לתת להם את התנאים האנושיים. הייתי עם ועדת החינוך בלוד. עברנו ליד בית ספר של ש"ס שאינו  שייך למערכת החינוך הרשמית, וכמו שהילדים שם לומדים, אני חושבת שזה פשע לילדים. מדובר בתנאים פיזיים גרועים, וזה מתוך בחירה של מי שמנהל את בית הספר. אף אחד לא כפה עליהם. אבל אני חושבת שזה מתפקידנו, גם כוועדת חינוך וגם כממשלה. ראינו שם תנאים לא תנאים. לא לומדים בתנאים כאלה בתקופתנו.

משולם משולם נהרי:

	קרוואנים?


היו"ר מלי פולישוק-בלוך:

	קרוואנים במצב גרוע מאוד, אבל זה לא צריך להיות כך. 

משולם נהרי:

	 נכון, גם אני סבור כך.

היו"ר מלי פולישוק-בלוך:

	 לכן צריך למצוא את הדרך כדי להעביר את כולם, אולי, להיות רשמיים, אבל בתנאים כמו שאמרתי. מצד אחד תנאים הפיזיים כמו כולם, ומצד שני, עם הכלים שאנחנו רוצים:  שיהיו ילדים שיגמרו את מערכת הלימודים ויהיו גם אזרחים למופת,  וקודם כל אנשים למופת, ואנשים שיוכלו לפרנס את עצמם. זאת השקפתי. לכן חשבתי שמן הראוי שנשמע מהמערכת עצמה, מאלה שמנהלים את המערכות האלה וגם ממשרד החינוך, מה קורה בפועל גם מבחינה ארגונית וגם תוכנית.

משולם נהרי:

	אני רוצה להציע הצעה, כדי שלא נלך לאיבוד בדיונים האלה, אני מתאר שזה הראשון בסדרה של דיונים.

היו"ר מלי פולישוק-בלוך:

	לפי הצורך.

משולם נהרי:

	אני אומר שהחינוך החרדי זה עולם ומלואו. אני מתאר לעצמי שפעם את רואה מחשבים ופעם את רואה מבנים. אבל יש עוד הרבה הרבה נושאים.

היו"ר מלי פולישוק-בלוך:

	העדר מחשבים מתוך רצון, זה לא שלא נתנו להם. 

משולם נהרי:

	 זה לא נכון.

היו"ר מלי פולישוק-בלוך:

	זה מה שנאמר לי. רצו לתת להם מחשבים והם לא רצו.

משולם נהרי:

	זה לא נכון. ישבתי  לפני הרבה שנים עם סמי קפלן וביקשנו מחשבים.

היו"ר מלי פולישוק-בלוך:

	סמי קפלן הוא זה שאמר את הדברים. הוא דיבר כללית. 


משולם נהרי:

אני מתאר שיהיו הרבה נושאים שיהיו מבחינת חידוש בעיני. אני מציע להתחיל לקיים דיון ולבדוק אם המיגזר החרדיהוא בסדר או לא בסדר, אם יש שוויון או אין שוויון. בואו נתחיל בנושא שאני ביקשתי, זה הנושא של פנימיות יום. הגשתי חומר, והנושא לא עלה לדיון, ושוב ביקשתי ולא עלה לדיון. ובאמת, אם הכוונה לדאוג לחינוך החרדי ולילדי החינוך החרדי, בואו נתחיל לקיים דיון  בנושא חשוב מאוד שכולל  בתוכו גם מחשבים, הכשרה, חוגים, העשרה, מדע.  זה כולל הכל. זה הנושא של פנימיות יום.

היו"ר מלי פולישוק-בלוך:

	מכיוון שזה נושא ספציפי ולא התכוננו אליו,  לא נדון בו היום.

משולם נהרי:

	 למה לא נדון על זה?

היו"ר מלי פולישוק-בלוך:
	
כי היום אני רוצה לשמוע יותר בהרחבה על המבנה הארגוני והתוכני של החינוך החרדי בכללותו ואחר כך נקיים ישיבה ספציפית בנושא זה. 

משולם נהרי:

	חבל לנו על הזמן.

היו"ר מלי פולישוק-בלוך:

	 זכותי לדעת, לא?

משולם נהרי:

	 אז שנינו נלמד. 

היו"ר מלי פולישוק-בלוך:

	 אבל זה לא יהיה היום.

משולם נהרי:

	יש פה אנשי מקצוע.

היו"ר מלי פולישוק-בלוך:
	
אני מבטיחה לך שתהיה ישיבה בנושא שביקשת, אבל לא היום. 

משולם נהרי:

	 יש פה אנשי מקצוע שיכולים לעדכן אותנו. 

היו"ר מלי פולישוק-בלוך:

	 אם יוותר זמן אז נתחיל עם זה היום, אבל חבל על הזמן שלנו. 

היו"ר מלי פולישוק-בלוך:

	הגב' לבנה אברמוביץ, תציגי מהצד שלך, של משרד החינוך, תני לנו תמונה.

משולם נהרי:

	אולי תזמינו אותנו לדיון במשרד החינוך.

היו"ר מלי פולישוק-בלוך:

	 אתמול דיברתי עם מנכ"לית משרד החינוך וזה מה שביקשתי. והיא אמרה לי שהיא תטפל בזה. גברתי הנכבדה תדאג שזה אכן יקרה. 

לבנה אברמוביץ:

	הוזמנו לישיבה שהכותרת שלה זה המגזר החרדי. כשניסיתי לברר מה יהיה בדיוק בדיון, לא נאמר לנו שום דבר ספציפי וזה חבל.

היו"ר מלי פולישוק-בלוך:

אמרתי ליעל פרבר שהכוונה היתה תמונה כללית של המגזר החרדי. לבנה, את יודעת באופן כללי מה קורה במגזר ומה קורה בו מבחינה ארגונית?

לבנה אברמוביץ:

מה שאני יודעת אני אומר.

היו"ר מלי פולישוק-בלוך:

	המבנה והתכנים.

משה גפני:

	הדיון הוא בעצם דיון פילוסופי. לדעת את המבנה הארגוני של החינוך החרדי, ואחר כך ננהל סדרה של דיונים איך אפשר לעזור להם. 

היו"ר מלי פולישוק-בלוך:

	 נכון.

משולם נהרי:

	לדאוג לילדים ולא למערכות.

היו"ר מלי פולישוק-בלוך::

	כן בבקשה, אבל צריכים לראות את התמונה לפני שהולכים לאיחוד.  אי אפשר ללכת לאיחוד בלי לדעת מה מאחדים. נכון, ח"כ גפני?

משה גפני:

	 נכון, אני כל הזמן בעד איחוד. 


לבנה אברמוביץ:

	מערכת החינוך מורכבת ממוסדות שמוגדרים כמוסדות רשמיים מצד אחד, מוסדות מוכרים שאינם רשמיים ומוסדות פטור. כלומר, שלושה קטגוריות. כאשר המגזר החרדי רובו נכלל בקטגוריה של מגזר שאינו רשמי, וחלק מהמוסדות הם מהמערכת - -  

משה גפני:

	מה זאת אומרת "ברובו"? יש מוסדות חרדים שהם רשמיים?

לבנה אברמוביץ:

	רשמי חרדי אין,  כפי שידוע לי. 

היו"ר מלי פולישוק-בלוך:

	את אמורה לדעת, לא?

משה גפני:

	 לא, היא אחראית על המוכר שאינו רשמי.  היא לא יכולה לדעת על הרשמי.

היו"ר מלי פולישוק-בלוך:

	כמה מוסדות יש לחינוך החרדי שאינו רשמי ואיזה סוגי מוסדות?
	אני מבקשת קצת שקט כי זה מתחיל להעיק. ח"כ גפני, אתם ארבעה אנשים שעושים יותר רעש משהיה לי אתמול עם מאה איש.

הרב  אברהם לייזרזון:

	חברי הכנסת משולם וגפני הם חברי הכנסת היחידים שנמצאים פה. זה נראה כאן כמו בית מדרש רפורמי. 

היו"ר מלי פולישוק-בלוך:

	 נפסיק את הישיבה וגמרנו, ולא נלמד כלום על החינוך החרדי. אין לי שום בעיה.

משה גפני:

	 אני באמת שאלתי, האם יש מוסדות חרדיים שהם רשמיים? אני רוצה לדעת את זה. יש מישהו שיודע את זה?

משולם נהרי:

	רשמיים ודאי שיש. חב"ד הם חרדים?

משה גפני:

	 חב"ד רשמיים?

משולם נהרי:

	 ודאי.

משה גפני:

	 מי עוד?

משולם נהרי:

	יש מה שנקרא חרד"לים.

משה גפני:

	 לא חרד"לים. אני שואל על  חרדים רשמיים.  מי עוד?

משולם נהרי:

	 יש כמה מוסדות פרטיים שהם ממ"ד. יש אחד – "מגדל אור".

משה גפני:

	 צאנז הוא לא רשמי?

לבנה אברמוביץ:

	 צאנז זה לא רשמיים.

משולם נהרי:

	 מגדל אור.  אולי בעיניכם הם לא חרדים.

לבנה אברמוביץ:

	 מגדל אור הוא מוכר שאינו רשמי. לחב"ד יש בתי ספר רשמיים אבל אז הם בפיקוח ממלכתי דתי. חלקם של מוסדות חב"ד הם אינם רשמיים. כלומר, לחב"ד יש גם רשמי וגם לא רשמי.  המוכר שאינו רשמי זה לא סטטוס שמיועד רק לחרדים. גם ליאו בק זה מוכר שאינו רשמי. 

היו"ר מלי פולישוק-בלוך:

	אנחנו מדברים היום על המוסדות החרדים בלבד. את מושגי היסוד, לאחר שאנחנו כבר חצי שנה בוועדת החינוך, אני מניחה שאני כבר יודעת.  תהיי ספציפית לנושא של החינוך החרדי, ותאמרי מה שאת יודעת מהתחום שלך על החינוך החרדי. אני רוצה למקד את הדיון בחינוך החרדי. 

לבנה אברמוביץ:

	אנחנו מדברים, כמו שאמרתי, על שני סטטוסים מבחינה משפטית. המוכר שאינו רשמי יש 200 בתי ספר יסודיים של חינוך העצמאי, כ- 100 בתי ספר יסודיים של מעיין החינוך התורני, כ- 450 בתי-ספר של חינוך על יסודי, מתוכם סדר גודל של 130 בתי ספר לבנות ו- 320 לבנים, שזה בעיקר ישיבות. ויש קבוצה נוספת של מגזר שאינו רשמי, ששייכת לא לחינוך העצמאי ולא למעיין החינוך היסודי, סדר גודל של 80-90 בתי ספר ביסודי.

היו"ר מלי פולישוק-בלוך:

	מה עם גני ילדים?


לבנה אברמוביץ:

	יש לנו רשתות שונות של גני ילדים במגזר החרדי. אני לא יכולה לתת כרגע נתונים. עדיף שלא אמסור מספרים, אעביר טבלה מסודרת, זה עדיף מאשר אתן עכשיו מספרים לא נכונים. המגזר החרדי מהווה למעלה מ-20 אחוז מאוכלוסיית התלמידים בארץ. 

משולם נהרי:

	זה גידול משמעותי.

משה גפני:

	הנתון האחרון שמשרד החינוך העביר, זה היה בדיון בוועדת הכספים בתקציב הקודם. היה מדובר על 13.1 אחוז.

לבנה אברמוביץ:

	מתי זה היה?

משה גפני:
	
לפני שנה וחצי. אז היה ויכוח בעיתונות. היו כאלה שטענו שמדובר ב-20 אחוז.

היו"ר מלי פולישוק-בלוך:

	זה לא רק גידול טבעי. זה מעבר מהדתי לחרדי.

משה גפני:

	למיטב הכרתי, לא קרה בשנה וחצי האלה שום דבר דרמטי. היה ויכוח כבר אז על הנתון של משרד החינוך, על כל מערכת התלמידים, ברשמי ושאינו רשמי.  הנתון איננו נכון. היה ויכוח ובעיתון "הארץ" כתבו שהנתון של אז איננו נכון. אז טענו שה-13.1 אחוז איננו נכון, כבר אז היה מדובר על 20 אחוז. אני טענתי שזה אי שם באמצע.

היו"ר מלי פולישוק-בלוך:

	מה זה? 15 אחוז?

משה גפני:

	 15-16 אחוז. כך סברתי  על פי הנתונים שהיו לי. את אומרת עכשיו שלמעלה מעשרים אחוז מאוכלוסיית התלמידים זה אוכלוסיית החרדים?

היו"ר מלי פולישוק-בלוך:

	 זה טוב או רע? לא הבנתי. 

משה גפני:

	אני עוסק בתקציב. וכשאני עוסק בתקציב - - 

היו"ר מלי פולישוק-בלוך:

	 זאת אומרת שאתה צריך לדרוש יותר.

משה גפני:

	 לא שאני צריך לדרוש יותר. לחינוך העצמאי למשל לא דרשנו. לא היתה דרישה כזאת משום שאת זה החוק מחייב.

היו"ר מלי פולישוק-בלוך:

	עכשיו תאמרי לי בבקשה. בחלוקה, 20 עד 22 אחוז חרדים?

לבנה אברמוביץ:

	 אני אמרתי למעלה מ-20 אחוז, מכיוון שח"כ גפני העיר, אני אבדוק.

משולם נהרי:

	עכשיו תשאלו כמה התקציב.

היו"ר מלי פולישוק-בלוך:

	 אני לא רוצה להגיע ישר לכסף. מה שאני מבקשת - - 

משולם נהרי:

	זה בישיבה הבאה.

היו"ר מלי פולישוק-בלוך:

	אבקש להעביר תמונה עדכנית של המוסדות - גם המצב המשפטי שלהם, גם הארגון שלהם, ולאיזה קבוצה הם שייכים. 

משולם נהרי:

	יש את זה בספר התקציב.

היו"ר מלי פולישוק-בלוך:

	אני לא יודעת אם זה מעודכן. 

לבנה אברמוביץ:

	כדי שאבין את הבקשה, את מבקשת רשימה שמית של בתי הספר?

היו"ר מלי פולישוק-בלוך:

	 כן. אני רוצה לדעת את הרשימה של בתי הספר, כמה תלמידים לומדים במוסדות האלה ולאיזה זרם הם שייכים. 

משה גפני:

	 ההבדל בזרמים זה הקטגוריות המשפטיות שלבנה אברמוביץ ציינה - פטור, מוכר שאינו רשמי והחינוך העצמאי. לבנה יכולה להביא לך בלי בעיה את הרשימה של מוסדות הפטור. לגבי החינוך העצמאי את לא צריכה את הרשימות, כמו שלא תבקשי במשרד החינוך את הרשימה של בתי הספר. 

היו"ר מלי פולישוק-בלוך:

	השם לא קריטי, אבל חשוב לדעת כמה תלמידים בכל מוסד ובאיזה מקום הוא נמצא, כדי שתהיה לנו תמונת מצב אמיתית של המוסדות. יש כמה בעיות בחינוך החרדי. בגלל שיש אופי שונה למוסדות האלה, זה מאוד ממוקד. יש לנו ריבוי מוסדות ומוסדות מאוד קטנים.

משולם נהרי:

	 מה זה משנה?

היו"ר מלי פולישוק-בלוך:

	 זה משנה כי זה מאוד לא יעיל.

משולם נהרי:

	מה זה משנה? התקצוב היום הוא פר תלמיד.

היו"ר מלי פולישוק-בלוך:

	יש תקציב פר תלמיד ויש תקציב למוסד. וברגע שאתה צריך לשלם למנהל, גודל בית הספר משנה. 

משולם נהרי:

	מה יש למוסד? אני מכיר את התקציב: זה פר תלמיד כולל שעות ניהול, כולל הכל, מגולם. 

היו"ר מלי פולישוק-בלוך:

	זה פשוט לא נכון.

משולם נהרי:

	שעות ניהול זה בתוך השעות.

היו"ר מלי פולישוק-בלוך::

	יש גם תקציב לרוחב. אבל גם אם זה לפי תלמיד, גם אם זה מגולם בתוך התקציב, במוסד שיש 24 תלמידים או 50 תלמידים אני יכולה לתת לכל תלמיד הרבה פחות מבית ספר שיש בו 250 תלמידים. מה זה משנה אם זה פר תלמיד או לא? 

משה גפני:

	אני מסכים.

משולם נהרי:

	זה תלוי אם יתנו להם תנאים והכל.

היו"ר מלי פולישוק-בלוך:

	ככל שיש לך יותר תלמידים, לא 2,000, אבל 200 עד 500 תלמידים במוסד,  אתה יכול לתת לתלמידים האלה יותר. 

משולם נהרי:

	איפה היית כשוועדת דברת ישבה עם כל הצוות המקצועי? כל הדברים האלה היו צריכים להיאמר לפני כן.

היו"ר מלי פולישוק-בלוך::

	זה לא סותר לחלוטין את ד"ח דוברת. זה הכל באותו רוח של דברת, שמדבר על כך שבתי הספר לא יהיו גדולים מידי ולא קטנים מידי. זה הכל פי אותה שיטה. 

משולם נהרי:

	 ויתנו להם מבנים?

משה גפני:

	אני מסכים איתך לחלוטין. יש  גם אצלנו ויכוח בנושא הזה. אני סבור שלא טוב שיהיו אצלנו בתי ספר קטנים והפיצול הזה. יש כמה בתי ספר לבנות בבני ברק, ואם הם קטנים צריך לאחד אותם. אני  גם לא מקבל את הגישה הזו שכל אחד צריך להקים לעצמו בתי ספר. כולנו לומדים את אותה תורה. אני לא מדבר על ההבדלים בין מוסדות הפטור שזה סיפור אחר ועל זה צריך לנהל דיון בפני עצמו.

היו"ר מלי פולישוק-בלוך:

	גם על זה צריך לקיים דיון.

משה גפני:

	הם מלכתחילה מקבלים תקציב מופחת. כדי לא להתפזר, בואי נדבר על המיקוד של כל מה שדיברת. כל זה מותנה בדבר אחד. אם אנחנו מדברים על בני ברק, ירושלים, מודיעין עילית אין בעיה. אם אנחנו מדברים על מקום כמו דימונה, שם יש בית ספר חרדי אחד ומספר התלמידים קטן.

היו"ר מלי פולישוק-בלוך:

	 אתה לוקח פרט קטן ועושה ממנו כלל.  יש לי בעיה עם בני ברק ובית שמש, אין לי בעיה עם דימונה.

משה גפני:

	דו"ח דברת במקרה של בני ברק וירושלים עושה הרבה תועלת לחינוך החרדי, מכיוון שבבתי הספר לבנות בבני ברק  יש 2500 תלמידות. 

היו"ר מלי פולישוק-בלוך:

	לכן מגיע להם יותר.

משה גפני:

	 אני לא מדבר על היותר. אני מדבר קודם כל על העובדה שבית הספר הזה ענק. דברת צודק בזה. זה כמעט בלתי אפשרי לנהל. אלה בתי הספר של בני ברק. לבנה, תתקני אותי אם אני אומר דבר לא נכון. 
 
לבנה אברמוביץ:

	יש בתי ספר גדולים, כן.

 הרב אברהם לייזרזון: 

הם בערך 2,000 תלמידות. 

היו"ר מלי פולישוק-בלוך:

	אם כבודו היה בא עם ועדת החינוך וטורח ובא איתנו לסיור שהיה לנו באשקלון, היית רואה שםבית-ספר עם 1,800 תלמידים, בית ספר אהרונסון. והוא מתנהל יוצא מן הכלל.

משה גפני:

	גם בתי הספר האלה  בבני ברק מתנהלים יוצא מן הכלל.

היו"ר מלי פולישוק-בלוך:

	 השאלה מה נותנים להם, ואלה אמצעים ותכנים. לעומת זאת, ראינו בית ספר באשקלון שיש בו 280 תלמידים, שחבל שאין בו פי שלושה. 


לבנה אברמוביץ:

	אמרתי שיש קטגוריה נוספת, שזה מוסדות הפטור. סדר גודל של כ-180 מוסדות.

היו"ר מלי פולישוק-בלוך:

	כמה תלמידים ב-180 המוסדות?

משולם נהרי:

	 34 אלף. מתוכם קרוב ל-20 מוסדות עם זיקה למעיין החינוך התורני והשאר לחינוך העצמאי. 

משה גפני: 

הזיקה היחידה היא שהתקציב עובר דרכם. יש עוד זיקה?

היו"ר מלי פולישוק-בלוך:

	 מה זה משנה?

לבנה אברמוביץ:

	אני לא יודעת, זה באמת מעבר למה שאני יודעת. 

מלי פולישוק-בלוך:

	זה מבחינת המבנה. עכשיו, מבחינת התפוצה שלהם. איפה גיאוגרפית עיקר המוסדות בארץ?

לבנה אברמוביץ:

	המוסדות בתפרוסת ארצית ממטולה עד אילת.  ברור שיש מקומות שבהם ריכוזים גדולים יותר כמו ירושלים ובני ברק, אשדוד. יש גם את הערים החרדיות כמו קריית ספר, בית"ר, אלעד, שהם ישובים חדשים יותר, אבל עם ריכוז של אוכלוסיה חרדית. יש מקומות שהמוסדות החרדים הם מתוך הישוב הרחב שבעיקרו הוא לא חרדי - כמו  שהוזכר כאן, דימונה, אופקים, נתיבות בדרום. גם בצפון יש לנו גם מקומות. כמו שאמרתי, הריכוזים העיקרים הם בני ברק, ירושלים, אשדוד, והערים החרדיות.

היו"ר מלי פולישוק-בלוך:

	אפשר לומר בהערכה גסה ש-80 אחוז מרוכזים בישובים הגדולים?

לבנה אברמוביץ:

	 אני לא יודעת אם שמונים אחוז.

היו"ר מלי פולישוק-בלוך:

	אלה סדרי הגודל מבחינת התפוצה. כעת לגבי המבנה: אמרת שמדובר ב-20 אחוז מהתלמידים בארץ. כמה תלמידים לומדים במוכר? אמרת שבמוסדות הפטור לומדים 34 אלף תלמידים. וכמה במוכר שאינו רשמי החרדי?

משה גפני: 

	היא לא יכולה לתת נתון כזה, כי אצלה אין הבדל. נדמה לי שהחרדי במוכר שאינו רשמי הוא בסביבות שליש. 

לבנה אברמוביץ:

	אני יכולה לומר שבחינוך העצמאי יש 67 אלף תלמידים ובמעיין החינוך התורני 17 אלף.

משה גפני: 

הנושא ייבדק.

היו"ר מלי פולישוק-בלוך:

	כשדיברת על 20 אחוז מהתלמידים דיברת על המגזר החרדי ולא על המוכר שאינו רשמי. אם כך, זה לא כל כך מסתדר לי. אם זה 10 אלף, אז זה פחות מ-10 אחוז.

משולם נהרי:

	 היא מדברת רק על היסודי.

היו"ר מלי פולישוק-בלוך:

	אם כן, אני מבקשת שתתני לנו תמונת מצב יותר עדכני לגבי המבנה: איזה מוסדות? כמה תלמידים בסך הכל? וגם  את כל המוסדות והתפוצה שלהם. אני מניחה שיש לכם את הרשימות.

לבנה אברמוביץ:

	יש לנו את הרשימות. אבל אנחנו צריכים לעשות את החלוקה. אצלי יש את כל המוכר   שאינו רשמי. 

היו"ר מלי פולישוק-בלוך:

	 אורט זה גם מוכר שאינו רשמי, לא? אז יש לך בטח את האבחנה בין אורט לבין - - 

משה גפני: 

	אין לה את הרשימה.

היו"ר מלי פולישוק-בלוך:

	 אין לך חלוקה בנפרד לחרדים?

לבנה אברמוביץ:

	למה שתהיה?

משולם נהרי:

	הם לא יוצאים מהכלל.

היו"ר מלי פולישוק-בלוך:

	 כמו שמטפלים בעל יסודי, בבית ספר מקצועי, בבית ספר מקיף. 

עו"ד מיכל סגל:

אין אבחנה כזו. לבנה תצטרך לנחש על פי שם הבעלות, אם זה מוסד חרדי או לא חרדי.

היו"ר מלי פולישוק-בלוך:

	תני לי את הרשימה בלי לנחש.

משה גפני: 

	את לא תוכלי להגיע למסקנה.

משולם נהרי:

	בספר הכחול יש את הרשימה של כל המוכר.

היו"ר מלי פולישוק-בלוך:

	ראיתי את הרשימה  שציינת, אבל יש שם גם את אורט?

משולם נהרי:

	 יש גם מוכר שאינו רשמי וגם נוצרים.

היו"ר מלי פולישוק-בלוך:

	 יש שם את אורט? אני לא ראיתי שם את אורט. 

עו"ד מיכל סגל:

 יש שם  נוצרים ויש שם - - 

משולם נהרי:

	 גם בית הספר הריאלי שם. 

מיכל סגל:

גם בית הספר הדמוקרטי. 

היו"ר מלי פולישוק-בלוך:

	את מטפלת רק ביסודי?

לבנה אברמוביץ:

	השאלה מה זה טיפול. אני נותנת רשיונות לכל המוסדות שצריכים רשיון במדינת ישראל,  גם יסודי וגם על יסודי. בעל יסודי, כל בתי הספר, למעט שניים, הם בסטטוס של מוכר שאינו רשמי ואצלי הם מקבלים רשיונות. התקצוב של בתי הספר העל יסודיים לא אצלי-  לא של אורט ועמל ולא של החרדים. אבל כל מי  שבסטטוס של מוכר ואינו רשמי, מקבלים אצלי את הרשיונות. 

היו"ר מלי פולישוק-בלוך:

	הבנתי, אז אנחנו נתמקד בגני הילדים ובבתי הספר היסודיים.

לבנה אברמוביץ:

	גם גני ילדים מקבלים אצלי רשיון,  אבל התקצוב הוא לא אצלי באגף.  לעומת זאת, היסודי מקבל גם רישוי וגם תקצוב. חוץ מזה יש  נושאים נוספים  שהם מקבלים אצלי, אבל לא התקציב השוטף. לדוגמא,  נושא של הסעות ודברים כאלה. 

היו"ר מלי פולישוק-בלוך:

	אני לא מבינה את סדרי העבודה אצלכם, אם לומר את האמת. אבל זה כנראה נושא לדיון אחר. 

משולם נהרי:

	 אמרתי לך שנצטרך סדרה של דיונים. 

משה גפני: 

זה לא רק בחינוך החרדי, זה במשרד החינוך בכלל.

היו"ר מלי פולישוק-בלוך:

	אולי כשנהיה אצלכם נבין כל אחד מה תפקידו. בואי נעבור לנושא התכנים. את עוסקת בתכנים או רק ברישוי?

לבנה אברמוביץ:

	האגף שאני מנהלת עוסק גם בהיבטים מנהליים וגם פדגוגיים, כך שממילא אנו עוסקים גם בתכנים. יש אצלי גם מפקחים שמפקחים על בתי הספר. כשאנחנו מדברים על תוכנית ליבה וכל מה שקשור לזה , זה קשור לתכנים. הרשיון שאני נותנת גם הוא מותנה בכל מיני היבטים. הוא מותנה בין היתר בהיבט הפדגוגי.

היו"ר מלי פולישוק-בלוך:

	תפרטי לנו.

לבנה אברמוביץ:

	קודם כל, בבדיקה שצוות ההוראה מתאים להיות בצוות ההוראה. זאת שגננת תהיה גננת. אני כבר אקדים ואומר, שגם אם יש גננות שאינן מוסמכות, הן מחוייבות להשלים את השכלתן, ואנחנו מאפשרים להן להשלים את השכלתן תוך שנתיים שלוש. יש גננות ותיקות, שיש להן ותק כל כך גדול שהיום אנחנו לא יכולים לחייב אותן.  בהחלט בכל מה שקשור ברשיונות חדשים, בוודאי שאנחנו דורשים. 

היו"ר מלי פולישוק-בלוך:

	זאת אומרת שהתנאי ברשיון חדש הוא לא ללמוד בעתיד, אלא שכבר עכשיו יש תעודת הוראה. 

לבנה אברמוביץ:

	בעיקרון כן. אבל אם יש גננת שנמצאת במהלך לימודיה, והיא הגננת שנבחרה לשמש כגננת - אני רוצה לציין שאנחנו לא בוחרים את הגננות, המורים והמנהלים לא במגזר החרדי ולא במגזרים האחרים. 

משה גפני: 

אבל אתם אומרים שמישהי לא מתאימה להיות גננת וזהו.

לבנה אברמוביץ:

	הפיקוח יכול להגיד שזה לא מתאים ואז אנחנו מבקשים שאותה גננת לא תהיה גננת ושימצאו לה תחליף. וזה עובד. זה לגבי גני ילדים.

היו"ר מלי פולישוק-בלוך:

	יש עכשיו מגמה שכל עובד הוראה יהיה עם תואר אקדמי.

משה גפני: 

	עכשיו מתחיל הסיפור. איך תהיה גננת אקדמאית בחינוך החרדי? הנה הבעיה. 

היו"ר מלי פולישוק-בלוך:

	 אני שומעת שלחלק מעובדי ההוראה בחינוך החרדי אין תואר הוראה.

משה גפני: 

	מה פתאום?

לבנה אברמוביץ:

	ביקשת לדעת תהליכים, אז אמרתי שלפני שתישאל השאלה אם כולם עם רשיון או תעודת הוראה, או גננת מוסמכת - השבתי שיש מקרים שאנחנו מאפשרים - - 

היו"ר מלי פולישוק-בלוך:

	כמה מקרים כאלה?

לבנה אברמוביץ:

	בואי נאמר שרוב הגננות מוסמכות, כך שאין בעיה.

היו"ר מלי פולישוק-בלוך:

	ומורות ומורים?

לבנה אברמוביץ:

	יש איזושהי בעיה אולי לגבי "מלמדים". שם באמת יש יותר בעיה. 

היו"ר מלי פולישוק-בלוך:

	בחינוך המוכר?

לבנה אברמוביץ:

	בגנים במוכר. אבל אי אפשר גם להתעלם מהעובדה, מי שמכיר את המגזר החרדי,  שבעצם הם לא מגיעים למסגרות של האוניברסיטאות והמכללות למיניהן. כאשר התנאי הוא לתואר אקדמאי, זה יהיה בתנאי שיתנו להם אפשרות לתואר אקדמאי במכללה שלהם או במוסדות שלהם.

היו"ר מלי פולישוק-בלוך:

	אני בקשר עם עדינה בר שלום והיא יכולה להכשיר לתואר אקדמאי נשים חרדיות.  דיברת על גננות. מבין המורים מורות, התופעה שאין תעודת הוראה היא גדולה?

משה גפני: 

	אני לא בטוח שעדינה בר שלום מוכרת בחינוך העצמאי. 

היו"ר מלי פולישוק-בלוך:

	 אני בטוחה שלא. 

לבנה אברמוביץ:

	בבתי הספר המורות, רובן עם תעודות הוראה וכל מה שקשור לזה. אני שוב חוזרת ואומרת, אם יש מורות שלא השלימו את השכלתן, אנחנו מאפשרים להן. אצל הבנים הסיפור אחר והסיבה די ברורה. אצל הבנים, בעיקר בעל יסודי. הסיפור הוא אחר כי שם הלימודים הם יותר תורניים. 

משה גפני: 

כאן מתחילה הבעיה. עד כאן הכל בסדר, גם כשתבחני את זה באופן מעשי. הדבר נעשה מקצועי. הרבה פעמים אני יכול להתחנן במשרד החינוך שיתנו רשיון והם לא נותנים, והם עומדים על העקרונות וזה ברור.  עכשיו הגעת לנקודה שבה יתחילו ההבדלים והויכוחים בינינו. למשל, שצריך את האקדמיזציה במערכת החינוך. השאלה מה זה אקדמיזציה?

היו"ר מלי פולישוק-בלוך:

	תואר אקדמי, זה דבר מאוד מוגדר. 

משה גפני: 

את זה עוד למדתי. אמנם לא למדתי באוניברסיטה אבל את יודעת שלמדתי בישיבה.  לא יהיה מורה אחד או מורה אחת או גננת שתלמד באוניברסיטה. אף אחד לא ילמד באוניברסיטה. זאת המציאות. אני יכול למנות גם את הסיבות. הפתרון צריך להיות, מה שלבנה רמזה, ומה שאני הולך להגיד לך עכשיו.  השאלה אם תתנו יד לעניין הזה. יש סמינרים למורות שהם  ברמה גבוה, לפי כל קנה מידה ואף אחד לא מתווכח על העניין הזה. השאלה היא,  האם יוכרו המוסדות האלה כשווים למוסדות להשכלה גבוה. זו השאלה העיקרית. זה שאנחנו צריכים כל הזמן להיאבק ולבקש תקציבים, להגיד תכירו, לעשות שטיקים למיניהם - התוצאה היא שכל הזמן יש חיכוכים. אם רוצים  לעשות סדר, אז צריך לדעת: הציבור החרדי לא ישנה את השקפתו האידיאולוגית אם מדינת ישראל תחליט לא לתת לו שקל אחד. זאת המציאות ועם המציאות הזו צריך לחיות. אז אם היינו  פרימיטיביים ובורים ועמי ארצות, לא לומדים אנגלית ולא לומדים שום דבר - אנגלית, אגב,  אני חושב שצריך להפסיק ללמוד. ראש הממשלה כבר דיבר על זה. האנגלית חדרה יותר מידי. אבל, אם המצב הוא שמתחנכים במוסדות האלה אנשים שהם בורים ואינם יכולים להשתלב במדינה מודרנית, ואינם יודעים מקצועות כפי שצריכים להיות, אז המדינה צריכה להחליט לאן פניה. אבל אם לומדים שם, וכולם יודעים את זה, ויכולים להשתלב במדינה מודרנית, ובסמינרים מלמדים את כל מה שצריך ללמד וברמה הכי גבוהה אפשרית, התוצאה היא שמכאן מתחיל החיכוך. אם תעמדי על זה שהאקדמיזציה הכוונה ללמוד באוניברסיטה, לא תהיה אקדמיזציה.  אם תלכי בדרך ליברלית - - 

היו"ר מלי פולישוק-בלוך:

	מוסד אקדמי נקבע על ידי גוף אחד במדינת ישראל -  המל"ג, לא אתה ולא אני קובעים זאת. צריך לעמוד בתנאים מסויימים.

משה גפני: 

את לא  מצפה שבגלל שמדינת ישראל החליטה שרק גוף אחד יחליט על דבר אחד, בגלל זה אני אשנה את השקפת עולמי.

היו"ר מלי פולישוק-בלוך:

	יש בתי ספר שמכשירים להוראה ונותנים תואר אקדמי בחינוך. זה לא אנחנו קבענו אלא  המל"ג קבע מי מוסמך לתת תואר אקדמי בחינוך ומי לא.  כפי שהוא נתן לאותם מוסדות חינוך להוראת מורים, ככה הוא יכול לתת למוסד חרדי שיכשיר מורים עם תואר אקדמי. אני לא רואה בזה שום בעיה. 

משה גפני: 

אני רואה בזה בעיה. המל"ג  לא ייכנס לסמינרים אצלנו.

היו"ר מלי פולישוק-בלוך:

	 למה שהוא לא ייכנס?

משה גפני: 

כי הוא לא ייכנס. את רוצה דיון על זה? יהיה דיון.

היו"ר מלי פולישוק-בלוך:

	אתה יכול לומר: אני רוצה תואר אקדמי על משהו שהוא לא אקדמי. אבל אתה לא קובע מה זה אקדמי.

משה גפני: 

את החלטת שהמל"ג הוא היחידי שנותן תואר אקדמי. 

היו"ר מלי פולישוק-בלוך:

	 מדינת ישראל קבעה.

משה גפני: 

מדינת ישראל יכולה לקבוע אחרת. מדינת ישראל זה את ואני ומשולם נהרי, ואם נחליט עכשיו ברוב קולות אז הנה, שינינו את ההחלטה.

משולם נהרי:

	אבל זה גם לא נכון. מפני שמשרד החינוך יש לו את המסלולים במכללות. זה לא המל"ג.

משה גפני: 

	משולם, אנחנו מדברים על משהו אחר. מדובר על תואר אקדמאי. 

משולם נהרי:

	אני אומר שה-BEd שנתנו עד היום המכללות, לא היה צריך את המל"ג. זה לא קשור למל"ג, אלה מכללות של משרד החינוך. בתחום ההוראה, אני לא חושב שהתואר האקדמי שלומדים באוניברסיטאות הוא יותר טוב. 

היו"ר מלי פולישוק-בלוך:

	אנחנו לא מדברים על אוניברסיטאות. מדברים על מכללות להכשרת מורים שנותנות תואר אקדמי. וזה יכול להיות גם מכללה חרדית, אין לי בעיה עם זה. 

משולם נהרי:

	אני לא יודע אם זה יותר טוב. המתכונת שהיתה עד היום במשרד החינוך, המכללות, הן היו מצויינות. המטרה היא לשדרג את המורים ולהעלות את הרמה שלהם. לזה אין לאף אחד התנגדות.

היו"ר מלי פולישוק-בלוך:

	הרב לייזרזון, אני רוצה לתת לך אפשרות לדבר. הייתי רוצה שתגיד מהמבט שלך מה אתה חושב שצריך להיות. מה צריך עוד לשפר. 

משולם נהרי:

	על הליבה ועל תוכניות הלימודים.

היו"ר מלי פולישוק-בלוך:

	אתה יושב ראש החינוך העצמאי. תספר לנו על המערכת שאתה עומד בראשה הן מבחינת התכנים בהקשר למה שדיברנו עד עכשיו.

הרב אברהם לייזרזון: 

	אני לא רואה בכלל נושא שקשור נקודתית לחינוך העצמאי. כל הויכוח היה עכשיו על תארים ועל מוסדות על יסודיים. 

משולם נהרי:

	היית פה בתחילת הדיון. היושבת-ראש מדברת על החינוך העצמאי.

היו"ר מלי פולישוק-בלוך:

	אתה ממש מפריע. אי אפשר למקד את הדיון כי אתם כל פעם קופצים לדבר אחר. זה מאוד מפריע. אני רוצה להגיד לכם שזאת כנראה תהיה הפעם האחרונה שאני מעלה את הנושא הזה לדיון.  כי אי אפשר ככה לקיים דיון. את הנושא הזה של לדעת באיזה תחום אנחנו פועלים מבחינה ארגונית ותכנית היינו אמורים לגמור בעשר דקות. אנחנו מדברים כבר שעה בלי לדעת שום דבר,  עם קפיצה הנה וקפיצה הנה כי אתם לא נותנים לנהל את הדיון כמו שצריך. אם אתם מתכננים ככה לנהל את הדברים אז אני אקיים דיון על דברים אחרים. אין לך מושג כמה נושאים יש על סדר היום של ועדת החינוך, בלי סוף. אני חשבתי שיהיה נכון ללמוד את הנושא הזה לעומק. אתם לא נותנים ללמוד אותו, אז לא נעשה את זה בדרך הזו ואני אעשה אותו בדרך אחרת. חבל. אני מנסה להבין, אתה עומד בראש מערכת שיש בה עשרות אלפי תלמידים. אני רוצה להבין, מבחינה ארגונית שמענו. מבחינה תכנית. אני אמרתי את האני מאמין ואני לא רוצה לחזור על כל דברי. תסביר לי את עמדתך מבחינת התכנים של המערכת שאתה עומד בראשה. הוא אומר שצריך להפסיק אנגלית, זה אומר שלא צריך ללמוד דמוקרטיה. מה אתם לומדים שאתה חושב שאתה יכול להגיד שכל מי שבוגר אצלכם במערכת יוצא לעולם ויכול לעמוד ברשות עצמו, לפרנס את עצמו ולהתקדם בחיים?

הרב אברהם לייזרזון: 

	אנחנו בפעם המאה ואחת כאן בחדר הזה, הסברנו את זה. קודמך בתפקיד חבר הכנסת שלגי,	העסיק אותנו  פה בנושאים הללו במשך שנה וחצי. אני חושב שאין צורך לעסוק בזה עוד פעם. הדברים גלויים ידועים. החינוך שלנו מושרש, סלול על דרך חינוך עתיק יומין לאורך שנים, כפי שקיבלנו דור אחר דור  מרבותינו איך לחנך את ילדי ישראל. הדרך הזו מועתקת היום ובאה לידי ביטוי ב-200 מוסדות של החינוך העצמאי וב-100 מוסדות של רשת חינוך המעיין, ובכל המוסדות החרדים. כלה דיבורים, כל התוכניות, כל הפרוגרמות, כל הנושאים שוועדה זו או ועדה אחרת מנסה לשפר ולייעל ולשנות ולעשות מהפך דרמטי בחינוך, אצלנו פשוט חבל על הזמן. לנו אין צורך בכל הדברים האלה. כל מה שרוצים לחולל כיום במדינה, זה קשור לכל המערכת. הסקטורים החינוכיים שלצערנו זקוקים להרבה מהפך מבחינת התכנים, מבחינת ההתנהגות, מבחינת המוסריות. אבל אצלנו, ברוך השם.


	זרקתם קודם משהו לגבי חינוך אחיד. מישהו זרק שצריך לאחד את "אל המעין" והחינוך העצמאי. אני אומר בקריאת אגב, כל חינוך "אל המעיין", כל המורים, כל הצוות, כולם הם ילדי החינוך ה עצמאי. אנחנו כיום הסבא הגדול. הם גדלו וצמחו אצלנו - -

משה גפני: 

תתחילו להיות צעירים.


הרב אברהם לייזרזון: 

	והם הקימו תנועה לתפארת. תן לי לייצג אותך. אני מייצג אותך עכשיו ולא אותנו. תן לי לסיים. אני אומר, כדי שתביני:  הם הקימו תנועה, רשת חינוך. אצלנו מתחנכים עשרות אלפי ילדי עדות המזרח. החינוך העצמאי האשכנזי, כביכול,  הוקם לפני חמישים שנה במטרה להציל את ילדי צפון אפריקה, מרוקו, טוניס ועיראק. היום הם גדלו. יש להם דרך חינוך לפי רבותיהם, המנהגים השונים של העדות השונות. וזאת הסיבה שאין איחוד. 

משה גפני: 

גם בחינוך העצמאי הולכים לפי המנהגים האלה. 

הרב אברהם לייזרזון: 

	נכון. אני אומר שאנחנו מאוחדים ומלוכדים שתי הרשתות בדרך החינוך. משולם, אני מייצג אותך, אני מדבר בשמך. 

היו"ר מלי פולישוק-בלוך:

	אז למה צריכים פיצול?

הרב אברהם לייזרזון: 

	למה צריך פיצול בין מוסד אחד לשני בכלל? 

משה גפני: 

היושבת-ראש שואלת על הרשתות.

הרב אברהם לייזרזון: 

	אנחנו לא פתחנו את הרשת. הם הבינו שהגיע היום. לכן אני אומר שהנכדים גדלו, הם הפכו לעצמאים, הקימו תנועה ארצית.

היו"ר מלי פולישוק-בלוך:

	אתה אומר שאתם מלמדים היום כמו שלימדו לפני אלפי שנים. נכון?

הרב אברהם לייזרזון: 

	לא, זה מתחיל מלפני שנה וזה עובר עד היום ללא שינויים. 

היו"ר מלי פולישוק-בלוך:

	 עכשיו, ההבדל בין מה שהיה לפני מאה שנה - - 

הרב אברהם לייזרזון: 

	אני אגיד לך למה אנחנו ממשיכים באותה דרך. משום שזו הדרך שהוכיחה את עצמה, צדקת דרכה, ואת פירות ההילולים, התוצאות החיוביות. התופעה הזו, הנדירה במדינת ישראל, שהורים חילוניים, לא רק מסורתיים, מתחננים לקלוט את ילדיהם בבתי הספר החרדים של החינוך העצמאי במקומות שונים בארץ, זו תופעה שהסיבה שלה היא שהם מבינים שגם אם הם לא דתיים, הם רוצים לפחות שהילדים שלהם יגדלו כבני אדם מתורבתים, עם התכנים שלנו. הם מעדיפים את התכנים שלנו, על פני התכנים האקדמאים הללו. לכן אנחנו הולכים בדרך צלולה, בדרך פתוחה. ויש לנו דרך עתיקה. לכן כל הויכוחים סביב התכנים אצלנו, לא נקלטים אצלנו.

משה גפני: 

אתה מתנגד לאיחוד עם מעיין החינוך העצמאי?

הרב אברהם לייזרזון: 

	יש לי רושם שחברי הכנסת פה הם מדושני עונג. הם באים בבוקר לפה במצב-רוח מרומם. 
 
היו"ר מלי פולישוק-בלוך:

	אני ברשותך רוצה להפסיק את הדיון. אני חושבת שזה לא מכובד שככה מתנהל דיון בכנסת. אני רוצה להתנצל בפני מי שהגיע לישיבה. אני מפסיקה את הישיבה. אני מתנצלת בפני מי שהגיע לישיבה. זאת לא ישיבה אופיינית שאני רגילה לנהל אותה. אני חושבת שלא כך ראוי. ותודה רבה לכל מי שהגיע. 

הישיבה ננעלה בשעה 11:10.

	
	
